Mercedes-Benz จะเลิกพัฒนา รถใช้น้ำมัน
ใครที่ขับรถเบนซ์คงต้องตกใจกับข่าวนี้ เพราะล่าสุดบริษัทออกมาประกาศเอง ว่าจะเลิกผลิต รถที่ใช้น้ำมันแล้ว “ต่อจากนี้ Daimler จะโฟกัสไปที่เทคโนโลยีไฟฟ้า” เรื่องนี้ถูกประกาศออกมาโดย Markus Schäfer หนึ่งในบอร์ดบริหาร และหัวหน้าการวิจัยพัฒนารถยนต์ Mercedes-Benz ซึ่งเป็นแบรนด์ของบริษัท Daimler
21 ก.ย. 2562

Mercedes-Benz จะเลิกพัฒนา รถใช้น้ำมัน /โดย ลงทุนแมน
ใครที่ขับรถเบนซ์คงต้องตกใจกับข่าวนี้ เพราะล่าสุดบริษัทออกมาประกาศเอง ว่าจะเลิกพัฒนา รถที่ใช้น้ำมันแล้ว
“ต่อจากนี้ Daimler จะโฟกัสไปที่เทคโนโลยีไฟฟ้า”
เรื่องนี้ถูกประกาศออกมาโดย Markus Schäfer หนึ่งในบอร์ดบริหาร
และหัวหน้าการวิจัยพัฒนารถยนต์ Mercedes-Benz ซึ่งเป็นแบรนด์ของบริษัท Daimler
หลังจากการประกาศไม่นาน..
Elon Musk เจ้าของบริษัท Tesla ผู้บุกเบิกรถใช้พลังงานไฟฟ้า
ได้รีทวีตข่าวดังกล่าว และร่วมแสดงความยินดีกับ Daimler
นอกจากนี้ เขายังได้ออกความเห็นว่า พลังงานไฟฟ้าคืออนาคต
และนี่ถือเป็นก้าวสำคัญสำหรับวงการรถยนต์ เพราะ Mercedes-Benz ถือเป็นผู้คิดค้นเครื่องยนต์สันดาปภายใน (internal combustion engine) เป็นเจ้าแรกของโลก แต่กลับเลือกที่จะหยุดพัฒนา และหันมาใช้รถยนต์พลังงานไฟฟ้า
แล้วรายละเอียดทั้งหมดมีอะไรบ้าง?
ลงทุนแมนจะมาสรุปให้ฟัง
รู้ไหมว่า.. รถคันแรกของโลกถูกสร้างขึ้นโดย Ferdinand Verbiest
โดยกลไกการขับเคลื่อนเกิดมาจากการต้มน้ำจนกลายเป็นไอ 
เพื่อนำมาหมุนเกียร์และล้อ แต่รถคันดังกล่าวก็ยังไม่สามารถใช้งานได้จริง
ต่อมา Karl Benz วิศวกรชาวเยอรมันสามารถประดิษฐ์รถยนต์ที่ใช้การสันดาป โดยมีเชื้อเพลิงเป็นน้ำมันได้สำเร็จในปี 1886 ซึ่งเขาคือคนที่เป็นต้นกำเนิดของแบรนด์ชื่อว่า Mercedes-Benz ในวันนี้นั่นเอง
อย่างไรก็ตาม การสเกลอุตสาหกรรมการผลิตรถยนต์ให้ทุกคนสามารถซื้อได้ในราคาถูก กลับกลายเป็น Ford ทีประสบความสำเร็จเป็นรายแรก
หากเรานับตั้งแต่วันที่ Karl Benz ประดิษฐ์เครื่องยนต์ได้ หมายความว่ารถยนต์ของคนทั่วโลกขับเคลื่อนด้วยน้ำมันมาแล้วกว่า 133 ปี..
จนกระทั่งเมื่อไม่กี่วันที่ผ่านมา
การประกาศยกเลิกการพัฒนาเครื่องยนต์ใช้น้ำมันจากบริษัท Daimler ก็เหมือนจะกลายเป็นการเปลี่ยนแปลงครั้งใหญ่ในประวัติศาสตร์ของบริษัท
สำหรับรายละเอียดมูลค่าการลงทุนวิจัยและพัฒนาของบริษัทยังไม่ถูกระบุออกมาแน่ชัด แต่บริษัทยืนยันว่ามูลค่าการพัฒนานวัตกรรม EV จะอยู่ในระดับที่สูงมาก
โดยบริษัทจะเน้นไปที่การพัฒนาเครื่องยนต์ไฟฟ้า และแบตเตอรี่
เรื่องนี้จึงส่งผลให้ รถยนต์เจเนอเรชันปัจจุบัน อย่าง E-Class, S-Class และ SUVs สเป็กที่เป็นเครื่องยนต์ใช้น้ำมัน อาจจะกลายเป็นรุ่นสุดท้ายที่บริษัทจะผลิตออกมา
นอกจากนี้ Freightliner ธุรกิจรถบรรทุกของ Daimler ก็มีแนวโน้มที่จะนำเครื่องยนต์ไฟฟ้ามาใช้ 
เพื่อแข่งขันกับ Semi ธุรกิจรถบรรทุกไฟฟ้าของ Tesla ที่จะเปิดตัวในปีหน้า..
ในขณะที่ความเคลื่อนไหวของบริษัทรถยนต์อื่นๆ
ที่เริ่มพัฒนารถยนต์ไฟฟ้า ก็เริ่มมีให้เห็น ไม่ว่าจะเป็น
ID.3 จาก Volkswagen
E-tron จาก Audi
Taycan จาก Porsche
เรื่องนี้ก็ถือเป็นความเคลื่อนไหวครั้งใหญ่ที่เราควรติดตาม
เพราะลงทุนแมนเชื่อว่า เราทุกคนคุ้นเคยกับการนำรถยนต์ไปเติมน้ำมันที่ปั๊ม แต่ในอนาคตอันใกล้นี้ เรื่องราวกำลังจะเปลี่ยนไป
ใครจะไปคิดว่าผู้นำในวงการรถยนต์อย่าง Mercedes-Benz จะกล้ามา DISRUPT ตัวเอง ในสินค้าที่ตัวเองเป็นผู้นำ แบบหักดิบ
การประกาศยกเลิกการพัฒนาเครื่องยนต์ที่บริษัทเป็นคนคิดค้นขึ้นมากว่า 133 ปีและเริ่มต้นใหม่กับเทคโนโลยีเครื่องยนต์ไฟฟ้าและแบตเตอรี่ ถือเป็นเรื่องที่น่าคิด
ก็น่าสนใจว่าการขยับตัวของยักษ์ใหญ่ครั้งนี้จะทำให้บริษัทคู่แข่งอื่นๆตื่นตัวขนาดไหน
แต่ที่แน่ๆใครที่กำลังขับรถเบนซ์ เตรียมตัวไว้เลย
ว่ารถเบนซ์ในอนาคตจะ ไม่เหมือนเดิมอีกต่อไป..
----------------------
Blockdit โซเชียลมีเดียรูปแบบใหม่ 
----------------------
References
-
-
-